Zhorjelc/Žitawa (AnB/SN). Město Žitawa móže so po dźesać lětach zaso na Gerharta Hauptmannowym dźiwadle wobdźělić. Zhorjelski wokrjesny sejmik je srjedu we wulkej přezjednosći tomu přihłosował, zo wokrjes dźesać procentow swojich podźělow na kulturnym zawodźe městu w třikrajowym třiróžku přenjese. Hižo tydźenja bě Žitawska měšćanska rada znowapřistup k dźiwadłowej towaršnosći wobzamknyła.
Prózdnych kasow dla bě komuna swój čas nuzowana była, swoje podźěle wokrjesej přewostajić. Tuchwilu stej jenož wokrjes, ze 70 procentami podźělow, a město Zhorjelc, 30 procentow, towaršnikaj dźiwadła na dwěmaj stejnišćomaj. Nětko je předwidźane, zo płaći Žitawa lětsa za swójski podźěl 106 900 eurow, klětu budźe to 231 700 eurow. Za to změje sydło w dohladowanskej radźe towaršnosće.
Zhorjelska měšćanska rada ma přewzaću hišće přihłosować. Po wujednanju zrěčenjow za nowu strukturu towaršnikow budźe trjeba, zo politiske gremije k tomu znowa wobzamknjenje schwala. To móhło so snano hižo w druhim kwartalu 2017 stać.
szl_Latn szl_Latn szl_Latn